KOMMISSIONENS FORORDNING (EF) Nr. 1589/98 af 23. juli 1998 om ændring af forordning (EF) nr. 658/96 om betingelser for ydelse af godtgørelser under støtteordningen for producenter af visse markafgrøder

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 1765/92 af 30. juni 1992 om indførelse af en støtteordning for producenter af visse markafgrøder (1), senest ændret ved forordning (EF) nr. 2309/97 (2), særlig artikel 11, stk. 1, og artikel 12, og

ud fra følgende betragtninger:

Kommissionens forordning (EF) nr. 658/96 (3), senest ændret ved forordning (EF) nr. 1282/98 (4), indeholder nærmere regler for udskiftning af ikke-støtteberettigede arealer med støtteberettigede arealer; disse regler bør smidiggøres og forenkles;

forordning (EF) nr. 658/96 fastsætter betingelser for støtteberettigelse for arealer, der er tilsået med blandinger af korn, oliefrø og proteinafgrøder;

i Finland sås foderærter traditionelt i blanding med korn af agronomiske årsager; den høstede blanding består hovedsagelig af foderærter; arealer, der er tilsået på den måde, bør derfor betragtes som arealer med proteinafgrøder;

forordning (EF) nr. 658/96 begrænser muligheden for at yde godtgørelse til raps- og rybsproducenter til producenter, der anvender frø af nærmere fastsatte kvaliteter og sorter;

producenterne kan nu få nye raps- og rybssorter, der opfylder de gældende godtgørelseskriterier; disse sorter bør indsættes på listen;

forordning (EF) nr. 658/96 bør derfor ændres;

de i denne forordning fastsatte foranstaltninger er i overensstemmelse med udtalelse fra Den Fælles Forvaltningskomité for Korn, Fedtstoffer og Tørret Foder -

UDSTEDT FØLGENDE FORORDNING:

Artikel 1

I forordning (EF) nr. 658/96 foretages følgende ændringer:

1) Artikel 2, stk. 5, affattes således:

»5. De i artikel 9, stk. 4, i forordning (EØF) nr. 1765/92 nævnte tilfælde er de tilfælde, hvor en producent kan anføre relevante og objektive årsager til at udskifte ikke-støtteberettigede arealer med støtteberettigede arealer på bedriften, hvis medlemsstaten har kontrolleret, at der ikke er nogen anden gyldig grund til hinder for udskiftningen, især miljørisici. Udskiftningen må under ingen omstændigheder forøge det samlede støtteberettigede areal på bedriften. Medlemsstaterne fastsætter en ordning med forudgående meddelelse og godkendelse af sådanne udskiftninger.

Medlemsstaterne forelægger senest den 31. maj hvert år Kommissionen en plan med en liste over de kriterier, på grundlag af hvilke udskiftningerne er blevet godkendt, samt bevis for, at det samlede støtteberettigede areal ikke er blevet øget som følge af udskiftningerne.«

2) I artikel 3, stk. 1, litra b), indsættes følgende:

»hvis korn udsås i blanding med proteinafgrøder i Finland, betales godtgørelsen dog for proteinafgrøder efter anmodning fra producenten, hvis denne over for myndighederne fremlægger bevis for, at proteinafgrøderne er fremherskende i blandingen.«

3) I bilag II foretages følgende ændringer:

a) Følgende sorter indsættes:

»Bruno, Colstar, Corigan, Ermes, Phoenix, Renoir, VDH1460-88«

b) I stedet for:»Sheyenne« læses: »Cheyenne«.

Artikel 2

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Den anvendes fra produktionsåret 1998/99.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 23. juli 1998.

På Kommissionens vegne

Franz FISCHLER

Medlem af Kommissionen

(1) EFT L 181 af 1. 7. 1992, s. 12.

(2) EFT L 321 af 22. 11. 1997, s. 3.

(3) EFT L 91 af 12. 4. 1996, s. 46.

(4) EFT L 176 af 20. 6. 1998, s. 23.